送所借書還王生
作者：李彭
朝代：宋

paragraphs: 鄴侯家藏三萬軸，牙籤新若手未觸。
此翁眼如九秋鷹，一過成誦不再讀。
愧非玄晏獨峥嶸，復愧王郎著論衡。
案頭螢乾太苦相，久假不歸何癡生。
開州公子好奇古，胸中寶笈森四庫。
安用鄴候插架書，向來借我紙上語。
頻年多病百不如，凖擬傳書學截蒲。
還君一鴟細故爾，莫厭時時開鎖魚。